DA Den Europæiske Unions Tidende C 154/7

Høringskonsulentens endelige rapport (1)

COMP/M.6214 — Seagate/HDD Business of Samsung

2012/C 154/05

Den 19. april 2011 modtog Kommissionen i overensstemmelse med artikel 4 i Rådets forordning (EF) nr. 139/2004 (2) (»fusionsforordningen«) en anmeldelse af en planlagt fusion, hvorved Seagate Technology Public Limited Company (»Seagate«) ved aktieopkøb erhverver kontrol med Samsung Electronics Co., Ltd's aktiviteter inden for harddiskdrev (»Samsungs HDD-aktiviteter«), jf. fusionsforordningens artikel 3, stk. 1, litra b).

Efter gennemgang af anmeldelsen konkluderede Kommissionen, at transaktionen faldt ind under fusionsforordningen, og at der bestod alvorlig tvivl om dens forenelighed med det indre marked og aftalen om Det Europæiske Økonomiske Samarbejdsområde. Den 30. maj 2011 indledte Kommissionen derfor proceduren efter fusionsforordningens artikel 6, stk. 1, litra c).

Den alvorlige tvivl, Kommissionen nærede i den første fase, blev ikke bekræftet af resultaterne af den tilbundsgående markedsundersøgelse, der blev iværksat. Kommissionen har nu draget den konklusion, at den anmeldte transaktion ikke vil hæmme den effektive konkurrence på de relevante markeder betydeligt. Den anmeldte fusion er derfor blevet godkendt, uden at der er fremsendt klagepunktsmeddelelse efter fusionsforordningens artikel 8, stk. 1.

Jeg har ikke fra fusionsparterne modtaget nogen anmodning af proceduremæssig karakter. Jeg har imidlertid fra en tredjepart modtaget en anmodning om aktindsigt, efter at den pågældendes oprindelige anmodning var blevet afvist af Konkurrencegeneraldirektoratets sagsbehandlere. Jeg afviste anmodningen, da tredjemand ikke har ret til aktindsigt i fusionssager (3). Hvis tredjeparter, som kan godtgøre en tilstrækkelig interesse i sagen, anmoder om at blive hørt, har de kun ret til af Kommissionen at blive underrettet om procedurens art og indhold (4). Men i den foreliggende sag har den tredjepart, som anmodede om aktindsigt, slet ikke anmodet om at blive hørt.

I lyset heraf finder jeg, at retten til at blive hørt er blevet respekteret for alle implicerede i denne sag.

Bruxelles, den 5. oktober 2011. Wouter WILS

(1) Jf. artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21).

(2) Rådets forordning (EF) nr. 139/2004 af 20. januar 2004 om kontrol med fusioner og virksomhedsovertagelser (EUT L 24 af 29.1.2004, s. 1). Med virkning fra 1. december 2009 er der med traktaten om Den Europæiske Unions funktionsmåde (»TEUF«) foretaget visse ændringer, bl.a. er »Fællesskabet« blevet erstattet med »Unionen« og »fællesmarkedet« med »det indre marked«. Terminologien fra TEUF vil blive anvendt overalt i denne afgørelse.

(3) Det er kun den anmeldende part og de »andre implicerede parter« (som defineret i artikel 11, litra b), i forordning (EF) nr. 802/2004), der har ret til aktindsigt efter artikel 17 i forordning (EF) nr. 802/2004 om gennemførelse af Rådets forordning (EF) nr. 139/2004 om kontrol med fusioner og virksomhedsovertagelser (EUT L 133 af 30.4.2004, s. 1) (»forordning (EF) nr. 802/2004«).

(4) Artikel 16, stk. 1, af forordning (EF) nr. 802/2004.